钦定古今图书集成/明伦汇编/官常典/第489卷 > 刘权
## 钦定古今图书集成/明伦汇编/官常典/第489卷 > 刘权

按《隋书》本传，“权字世略，彭城丰人也。祖轨，齐罗州刺
史。权少有侠气，重然诺，藏亡匿死，吏不敢过门。后更
折节好学，动循法度。初为州主簿。仕齐，释褐奉朝请、
行台郎中。及齐灭，周武帝以为假淮州刺史。高祖受
禅，以车骑将军领乡兵。后从晋王广平陈，以功进授
开府仪同三司，赐物三千段。宋国公贺若弼甚礼之。”
开皇十二年，拜苏州刺史，赐爵宗城县公。于时江南
初平，物情尚扰，权抚以恩信，甚得民和。炀帝嗣位，拜
卫尉卿，进位银青光禄大夫。大业五年，从征吐谷浑。
权率众出伊吾道，与贼相遇，击走之。逐北至青海，掳
获千馀口，乘胜至伏俟城。帝复令权过曼头、赤水，置
河源郡、积石镇，大开屯田，留镇西境。在边五载，诸羌
怀附，贡赋岁入，吐谷浑馀烬远遁，道路无壅。征拜司
农卿，加位金紫光禄大夫，寻为南海太守。行至鄱阳，
会群盗起，不得进，诏令权召募讨之。权率兵与贼相
遇，不与战，先乘单舸诣贼营，说以利害，群贼感悦，一
时降附。帝闻而嘉之。既至南海，甚有异政。数岁，遇盗
贼群起，数来攻郡，豪帅多愿推权为首，权竟尽力固
守以拒之。子世彻又密遣人赍书诣权，称“四方扰乱，
英雄并起，时不可失”，讽令举兵。权召集佐僚，对斩其
使，竟无异图。守之以死，卒官，时年七十。世彻倜傥不
羁，颇为时人所许。大业末，群雄并起，世彻所至之处，
辄为所忌，多拘禁之，后竟为兖州贼帅徐圆朗所害。